Varhidi jatkaa Unkarin päävalmentajana | Jalkapallo | Iltalehti.fi
Varhidi jatkaa Unkarin päävalmentajana
Tiistai 22.1.2008 klo 18.34
Unkarin jalkapalloliitto on palkannut Peter Varhidin uudestaan miesten maajoukkueensa päävalmentajaksi. Varhidin, 49, sopimus päättyi joulukuussa, ja päävalmentajaksi odotettiin yleisesti ulkomaalaista luotsia.
- Varhidi oli liiton ainoa ehdokas. Luotamme häneen, ja hän jatkaa valmentajana. Etsimme yhä kehityspäällikköä, joka voisi mieluusti olla ulkomaalainen ja joka voisi myöhemmin siirtyä valmentajaksi, Unkarin jalkapalloliiton puheenjohtaja Istvan Kisteleki selvitti tiistaina tehtyä päätöstä.
Varhidi tuli Unkarin päävalmentajaksi marraskuussa 2006 kesken EM-karsintojen. Hän valmensi kahdeksassa karsintaottelussa kolme voittoa ja viisi tappiota. Unkari jäi karsintalohko C:ssä toiseksi viimeiseksi koottuaan 12 pistettä 12 ottelusta.
Syksyllä alkavissa MM-karsinnoissa Unkarilla on kivinen tie edessä kohti vuoden 2010 MM-lopputurnausta. Karsintalohkossa sen kanssa pelaavat Portugali, Ruotsi, Tanska, Malta ja Albania.